《感兴二十七首 其二十二》
宋代·方一夔

万山斗入处，百兽家其间。天寒橡栗富，朝食暮未还。

不知鹊与卢，与之有何冤。霜晨饱以饭，猎夫亦加餐。

昨日料蹄迹，银湾水犹浑。解绁任所之，理气升冈峦。

忽然得遗臭，逐逐穷千山。归涂岩谷震，倒挂九节斑。

浑含喜欲舞，明朝急输官。犬乎尔诚能，终然死霜菅。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。